CELEX: 32020R0178
Language: ro
Date: 2020-01-31 00:00:00
Title: Regulamentul de Punere în Aplicare (UE) 2020/178 al Comisiei din 31 ianuarie 2020 referitor la furnizarea de informații pasagerilor din țările terțe și clienților serviciilor poștale și ai anumitor operatori profesioniști privind interdicțiile privind introducerea pe teritoriul Uniunii a plantelor, a produselor vegetale și a altor obiecte, în conformitate cu Regulamentul (UE) 2016/2031 al Parlamentului European și al Consiliului

10.2.2020   
               
               
                  RO
               
               
                  Jurnalul Oficial al Uniunii Europene
               
               
                  L 37/1
               
            
         REGULAMENTUL DE PUNERE ÎN APLICARE (UE) 2020/178 AL COMISIEI
         din 31 ianuarie 2020
         referitor la furnizarea de informații pasagerilor din țările terțe și clienților serviciilor poștale și ai anumitor operatori profesioniști privind interdicțiile privind introducerea pe teritoriul Uniunii a plantelor, a produselor vegetale și a altor obiecte, în conformitate cu Regulamentul (UE) 2016/2031 al Parlamentului European și al Consiliului
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/2031 al Parlamentului European și al Consiliului din 26 octombrie 2016 privind măsurile de protecție împotriva organismelor dăunătoare plantelor, de modificare a Regulamentelor (UE) nr. 228/2013, (UE) nr. 652/2014 și (UE) nr. 1143/2014 ale Parlamentului European și ale Consiliului și de abrogare a Directivelor 69/464/CEE, 74/647/CEE, 93/85/CEE, 98/57/CE, 2000/29/CE, 2006/91/CE și 2007/33/CE ale Consiliului (1), în special articolul 45 alineatul (1) al patrulea paragraf,
         întrucât:
         
                     (1)
                  
                  
                     Regulamentul (UE) 2016/2031 prevede obligația statelor membre, a porturilor maritime, a aeroporturilor și a operatorilor de transporturi internaționale de a pune la dispoziția pasagerilor informații privind interdicțiile și cerințele în ceea ce privește introducerea pe teritoriul Uniunii a plantelor, a produselor vegetale și a altor obiecte.
                  
               
                     (2)
                  
                  
                     Serviciile poștale și operatorii profesioniști implicați în vânzarea prin contracte la distanță trebuie, de asemenea, să pună informațiile respective la dispoziția clienților lor.
                  
               
                     (3)
                  
                  
                     Informațiile trebuie prezentate într-o manieră simplă și ușor de înțeles. Așadar, acestea trebuie să reprezinte vizual următoarele produse interzise transportate de pasageri: plante pentru plantare, flori tăiate, fructe și legume.
                  
               
                     (4)
                  
                  
                     Din motive de claritate, prezentarea trebuie să includă, de asemenea, un mesaj referitor la cele mai importante norme și cerințe privind introducerea pe teritoriul Uniunii a plantelor, a produselor vegetale și a altor obiecte. Acest mesaj trebuie să conțină informații despre fructele care fac obiectul exceptării de la cerința privind un certificat fitosanitar, în temeiul articolului 73 din Regulamentul (UE) 2016/2031, despre țările terțe din care nu este necesar un certificat fitosanitar și despre teritoriile Uniunii din care certificatul fitosanitar este necesar.
                  
               
                     (5)
                  
                  
                     Informațiile trebuie să fie disponibile în toate punctele de intrare în Uniune sau pe mijloacele de transport care circulă înspre Uniune. De asemenea, statele membre trebuie să aibă libertatea de a alege alte puncte, de exemplu punctele de plecare din Uniune spre țări terțe, unde aceste informații să fie accesibile în timp util pasagerilor care vor reveni ulterior din aceste țări în Uniune.
                  
               
                     (6)
                  
                  
                     Acest regulament trebuie să intre în vigoare în a treia zi de la data publicării, pentru a se asigura faptul că toți pasagerii, precum și clienții serviciilor poștale sau ai operatorilor profesioniști implicați în vânzarea prin contracte la distanță, au acces la informațiile referitoare la punerea în aplicare a noilor reguli cât mai curând posibil.
                  
               
                     (7)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Furnizarea de informații pasagerilor din țările terțe sau clienților serviciilor poștale și ai unor operatori profesioniști
            
               (1)   Statele membre, porturile maritime, aeroporturile și operatorii de transporturi internaționale expun afișe cu informațiile prevăzute în anexă în toate punctele de intrare în Uniune sau pe toate mijloacele de transport care circulă înspre Uniune, în beneficiul călătorilor care sosesc din țările terțe.
               De asemenea, statele membre, porturile maritime, aeroporturile și operatorii de transporturi internaționale pot expune afișe, astfel cum se prevede în primul subparagraf, în punctele de plecare din Uniune.
            
            
               (2)   Operatorii de servicii poștale și operatorii profesioniști implicați în vânzarea prin contracte la distanță pun la dispoziția clienților informațiile prevăzute în anexă, cel puțin prin intermediul internetului.
            
            
               (3)   Informațiile prevăzute în anexă se afișează în puncte ușor vizibile, atât în locurile fizice, cât și pe internet.
            
         
         
            Articolul 2
            Intrarea în vigoare
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 31 ianuarie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 317, 23.11.2016, p. 4.
      
      
         
            ANEXĂ
            Afișul menționat la articolul 1